ব্যক্তির ভিশন ও মিশন থেকেই আসে জীবনে বাঁচবার লক্ষ্য ও উদ্দেশ্য। ব্যক্তি বাঁচে তো সে লক্ষ্য ও উদ্দেশ্য পূরণে। ভিশন ও মিশন যেহেতু সবার এক নয়, তাই জনে জনে পার্থক্য হয় বাঁচবার লক্ষ্য ও উদ্দেশ্য। ঈমানদারের জীবনে মূল লক্ষ্য হবে সর্বকাজের মধ্য দিয়ে মহান আল্লাহর সন্তুষ্টি অর্জন। যে কাজের মধ্য দিয়ে মহান আল্লাহর সন্তুষ্টি অর্জনের সম্ভাবনা নেই সে কাজে তার পদচারনাও নেই।সে কাজে অর্থদান, শ্রমদান বা প্রাণদানের কথা সে ভাবতেই পারে না। মু’মিনের জীবনে প্রতিদিন ও প্রতিক্ষণে উদ্দেশ্য হবে,আল্লাহতায়ালার পক্ষ থেকে অর্পিত দায়িত্বগুলোকে সঠিকভাবে জানা এবং এ জমিনে আল্লাহর একজন যোগ্য খলিফা রূপে দায়ীত্ব পালনের সামর্থ অর্জনের লক্ষ্যে নিজ যোগ্যতায় লাগাতর উৎকর্ষ আনা।এজন্য দিক নির্দেশনা লাভে তাকে বার বার পবিত্র কোরআন ও হাদীসে ফিরে যেতে হবে।